
Резюме: Представя се интердисциплинарен модел за програмно управление на системата по физическо възпитание и спорт в България, разработен в контекста на взаимовръзките между образованието, отбраната и сигурността. Определени са неговите структурни компоненти, принципи на функциониране и механизми за институционално взаимодействие. Разгледат се възможностите за интегриране на управленските процеси чрез обща програмна рамка, насочена към повишаване на ефективността и устойчивото развитие на системата.

Abstract: An interdisciplinary model for the programme-based management of the physical education and sport system in Bulgaria is presented, developed in the context of the interrelationships between education, defence, and security. Its structural components, operational principles, and mechanisms for institutional interaction are identified. The possibilities for integrating management processes within a common programme framework aimed at enhancing the effectiveness and sustainable development of the system are examined.

Физическото възпитание и спортът (ФВС) придобиват значение, което надхвърля в последно време традиционното им интерпретиране като средство за укрепване на здравето и постигане на спортни резултати. ФВС  биха могли да бъдат разгледани като основен елемент за развитието на физическа и психическа устойчивост на човека, както и като способност индивидът да функционира ефективно в условия на повишено натоварване и риск. От тази гледна точка ФВС има пряко отношение не само към образованието, но и към формирането на кадровия потенциал на секторите на националната отбраната и сигурността на държавно и световно равнище.

При човека здравето може да се разглежда „не просто като отсъствие на болест, а като състояние на пълно физическо, психическо, социално и духовно благополучие“ (Янакиев, 2025) В този контекст спортът има съществена роля за физическото състояние на човека, но и освен това и за психическата му устойчивост, дисциплина и социална адаптация. Именно тази многостранна функция определя значението на физическото възпитание както в образователната система, така и за поддържане на добра работоспособност. 

Образователната система на средното образование заема ключова позиция в този процес, защото чрез нея се свързват първоначалните нагласи към двигателната активност на учащите и се формират навиците, компетентностите и уменията на подрастващите. В училище спортът следва да се разглежда  като основен фактор за формиране на сила, издръжливост, бързина, координация, адаптивност. Въпреки различните функции на образованието, спорта, отбраната, сигурността, между тях има общ компонент и това е развитието и поддържането на високо равнище на физическа подготовка. На практика обаче отделните институционални системи могат да прилагат различни подходи, стандарти, методики и критерии за оценяване. Тази липса на единство за оценяване поставя въпроса доколко съществуващите политики и програми са взаимно свързани и дали наличните публични ресурси се използват достатъчно координирано.

В този смисъл програмното управление може да се разглежда като подходящ инструмент за интегриране на различните политики. То позволява стратегическите цели да бъдат обвързани с конкретни програми, дейности, ресурси, отговорни институции и измерими резултати. По този начин се създават предпоставки за преминаване от управление, ориентирано предимно към изпълнението на отделни дейности, към управление, насочено към постигането и оценяването на конкретни обществени резултати. 

Развитието на физическото възпитание и спорта представлява комплексен процес, в който участват държавни институции, органи на местното самоуправление, образователни институции, спортни федерации, спортни клубове и др. В основата на програмния подход стои разбирането, че публичната политика в областта на физическото възпитание и спорта следва да бъде ориентирана към решаването на конкретни обществени проблеми и удовлетворяването на установени обществени потребности. Такива могат да бъдат недостатъчната двигателна активност на населението, влошаването на определени показатели за физическа дееспособност, ограниченото участие на деца и младежи в организирани спортни дейности, неравномерният достъп до спортна инфраструктура или необходимостта от повишаване на физическата подготовка на определени групи от населението. Установяването на проблема представлява началната точка, от която следва да бъдат формулирани съответните цели на държавната политика.

Младежта е общоприетият период за изграждане на здравословни навици, включително физическа активност чрез участие в младежки спортове (van Sluijs et al., 2021) По тази причина, ако например за обществен приоритет е определено повишаването на двигателната активностна на подрастващите, към него могат да бъдат разработени конкретни програми за разширяване на възможностите за спорт в училище и извън образователната институция, за подпомагане на спортните клубове, работещи с деца, за подобряване на спортната инфраструктура или за стимулиране на участието в спортни дейности. По този начин стратегическата цел се разгръща в система от конкретни интервенции, чрез които се очаква да бъде постигната желаната промяна.

Програмният подход предполага и ясно ресурсно осигуряване. Постигането на целите изисква финансови, човешки, материални, инфраструктурни и информационни ресурси. Поради това бюджетът не следва да се разглежда единствено като размер на предоставените средства, а като инструмент за реализация на предварително определена политика. В тази логика разпределението на публичните средства следва да бъде обвързано с целите, които трябва да бъдат постигнати, с дейностите, необходими за тяхното реализиране, и с очакваните резултати.

 Важно значение има въпросът за изпълнителите на програмите. Държавата определя основните приоритети, създава нормативната и институционалната рамка и осигурява или подпомага ресурсното обезпечаване, но реализацията на конкретните дейности може да бъде осъществявана от различни организации. В областта на спорта такива функции изпълняват спортните федерации, спортните клубове, образователните институции, общините и други организации, които непосредствено взаимодействат с целевите групи. По този начин спортните организации могат да се разглеждат като важен посредник между публичната политика и практическото участие на гражданите във физическа активност и спорт.

Това взаимодействие изисква ясно разпределение на функциите и отговорностите. На стратегическо равнище се определят приоритетите и целите; на програмно равнище се разработват конкретните механизми за тяхното постигане; на оперативно равнище организациите реализират съответните дейности; а чрез системата за мониторинг и оценка се установява доколко предприетите действия водят до желаните резултати. Така се формира управленска верига, в която всеки участник има определена функция и отговорност.

Съществен елемент на програмното управление е разграничението между извършена дейност, непосредствен резултат и обществен ефект. Например броят на финансираните спортни клубове, проведените спортни прояви или участниците в дадена програма представлява важна информация за нейното изпълнение, но сам по себе си не показва дали стратегическата цел е постигната. Ако целта е повишаване на двигателната активност, необходимо е да бъде установено дали участието в съответните дейности действително е довело до по-високо равнище на системна физическа активност сред целевата група. Ако целта е подобряване на физическата дееспособност, трябва да бъдат използвани показатели, чрез които тази промяна може да бъде проследена.

Следователно при програмния подход контролът не следва да бъде ограничаван до проверка на законосъобразността на разходите или до установяване дали планираните мероприятия са проведени. Необходимо е да се оцени резултатността и ефективността на публичната интервенция. Това означава да се търси отговор на въпроса каква реална промяна е настъпила в резултат от вложените ресурси и извършените дейности.

В тази връзка ключово значение придобива системата от показатели. За всяка програма могат да бъдат определени входни показатели, показатели за изпълнение, показатели за непосредствен резултат и показатели за въздействие. Финансовите средства, броят на специалистите и наличната инфраструктура могат да бъдат разглеждани като ресурсни показатели. Броят на проведените занимания и инициативи характеризира изпълнението. Броят на обхванатите участници показва непосредствения резултат, докато устойчивата промяна в двигателната активност, физическата дееспособност или други характеристики на целевата група е свързана с крайния ефект от политиката.

Така програмното управление може да бъде представено по следния начин:

	Аналитичен блок

	Елементи

	1. Идентифициране и стратегическо планиране
	1. Обществен проблем 
2. Обществена потребност 
3. Стратегически приоритет  
4. Конкретна цел

	2. Програмиране и ресурсно осигуряване
	Бюджет и ресурси

	3. Изпълнение
	Заложени основни дейности

	3. Резултати
	Окончателен резултат

	4. Обратна връзка
	Мониторинг и оценка


Важна характеристика на тази система е нейната цикличност. Резултатите от оценката следва да се използват при последващото формулиране на приоритети и разпределение на ресурсите. Ако дадена програма не води до очаквания резултат, причините могат да бъдат търсени в неправилно определена целева група, недостатъчно финансиране, неподходящи дейности, слаб организационен капацитет или неправилно избрани показатели. Следователно оценката не представлява само заключителен контрол, а източник на информация за следващия управленски цикъл.

В този смисъл интердисциплинарният подход към програмното управление на системата за физическо възпитание и спорт създава предпоставки за по-добра координация между образованието, отбраната и сигурността. Взаимодействието между тези сфери позволява физическата подготовка да бъде разглеждана не като изолирана дейност, а като част от по-широка система за развитие на физически способности, устойчивост, дисциплина и готовност за действие в различни обществени и професионални условия.

Ефективното функциониране на подобен модел предполага ясно разпределение на отговорностите между институциите, устойчиво ресурсно осигуряване и прилагане на измерими показатели за постигнатите резултати. Особено значение има създаването на механизми за обмен на информация и добри практики между образователните институции, структурите на отбраната, системата за сигурност и организациите в областта на спорта. Затова интердисциплинарният модел за програмно управление предоставя възможност за изграждане на по-последователна и резултатно ориентирана политика в областта на физическото възпитание и спорта. Неговата устойчивост зависи не само от наличието на нормативни и финансови механизми, но и от способността на институциите да планират съвместно, да измерват постигнатото и да използват получената информация при вземането на последващи управленски решения. Именно непрекъснатата връзка между планиране, изпълнение, оценка и актуализация превръща програмното управление от административен инструмент в механизъм за дългосрочно развитие на системата.

